ส่วนที่ 1

ข้อมูลบทสรุป (Executive Summary)

ธนาคารทหารไทย จำกัด (มหาชน) เป็นธนาคารพาณิชย์ที่ให้บริการครบวงจร (Universal
Banking) ประกอบธุรกิจตามที่กำหนดในพระราชบัญญัติการธนาคารพาณิชย์
และประกอบกิจการประเภทอื่นๆ ที่เกี่ยวข้องกับการให้บริการทางการเงิน
ตามที่ได้รับอนุญาตจากกระทรวงการคลัง ธนาคารแห่งประเทศไทย และหน่วยงานที่เกี่ยวข้อง เช่น
การประกอบธุรกิจด้านหลักทรัพย์ ตามพระราชบัญญัติหลักทรัพย์และตลาดหลักทรัพย์
ซึ่งการดำเนินการของธนาคารมุ่งให้บริการแก่ลูกค้าประเภทต่างๆ ทั่วประเทศ
ผ่านระบบสาขาซึ่งครอบคลุมทั่วประเทศ รวมทั้งสิ้น 450 สาขา และผ่านสาขาต่างประเทศ 3 สาขา
เครื่องฝาก-ถอนเงินอัตโนมัติ (ATM) จำนวน 1,004 เครื่อง นอกจากนี้ยังให้บริการผ่านระบบ
Electronic ประเภทต่าง ๆ

ยุทธศาสตร์เพื่อการแข่งขันของธนาคารทหารไทย จำกัด (มหาชน)
ที่ได้กำหนดไว้ภายใต้สภาวะแวดล้อมของการแข่งขันที่รุนแรง ให้ประสบความสำเร็จ คือ
การเป็นธนาคารพาณิชย์ที่ให้บริการครบวงจรหรือ Universal Bank ที่มีขีดความสามารถสูง
มีบริการทางการเงินทุกประเภท ครอบคลุมลูกค้าทุกกลุ่ม มีการประหยัดต้นทุนจากขนาดสินทรัพย์ที่ใหญ่
และมีเครือข่ายการให้บริการครอบคลุมทุกภูมิภาค ดังนั้นเพื่อให้บรรลุเป้าหมายดังกล่าว
กระทรวงการคลังและผู้ถือหุ้นในสถาบันการเงินทั้ง 3 สถาบัน อันได้แก่ ธนาคารทหารไทย จำกัด
(มหาชน) ธนาคารดีบีเอส ไทยทนุ จำกัด (มหาชน)
และบรรษัทเงินทุนอุตสาหกรรมแห่งประเทศไทย (บรรษัท)
จึงได้ริเริ่มและดำเนินการโครงการควบรวมกิจการเพื่อประโยชน์แก่ทุกฝ่ายที่เกี่ยวข้องตามแนวทางยุทธศาสตร์ข้างต้น
ประกอบกับมีเงื่อนไขทางสภาวะแวดล้อมที่เอื้ออำนวยต่อการดำเนินการให้เกิดผลสำเร็จ กล่าวคือ
รัฐบาลโดยกระทรวงการคลัง
และธนาคารแห่งประเทศไทยได้ประกาศใช้แผนพัฒนาระบบสถาบันการเงิน ( Financial Master
Plan ) โดยมีเป้าหมายให้ระบบสถาบันการเงินมีความสามารถในการแข่งขันเพิ่มสูงขึ้น
และให้บริการได้ทั่วถึงขึ้น ขณะเดียวกันได้มีการแก้ไข
พระราชบัญญัติบรรษัทเงินทุนอุตสาหกรรมแห่งประเทศไทย พ.ศ. 2502
เพื่อเปิดโอกาสให้บรรษัทดำเนินการควบกิจการกับสถาบันการเงินอื่นได้

ทุกฝ่ายที่เกี่ยวข้อง จึงได้ดำเนินการตามขั้นตอนต่างๆ จนมีผลสมบูรณ์ตามกฎหมายเมื่อวันที่ 1
กันยายน 2547
ธนาคารใหม่ที่เกิดขึ้นจากการควบรวมจะดำเนินธุรกิจในลักษณะธนาคารพาณิชย์ที่ให้บริการครบวงจร
(Universal Banking) ภายใต้วิสัยทัศน์ : A Dynamic Partnership for Growth
ซึ่งหมายถึงการเป็นหุ้นส่วนทางธุรกิจที่มีความสัมพันธ์ที่ดี ลึกซึ้ง
มุ่งตอบสนองความต้องการของลูกค้าให้เติบโตอย่างไม่หยุดนิ่ง
ด้วยบริการและเครือข่ายอย่างมีนวัตกรรมและมืออาชีพ อนึ่ง
การควบรวมกิจการในครั้งนี้ได้รับการประกาศจากนิตยสาร Finance Asia ให้เป็น
“การรวมกิจการภายในประเทศที่ดีที่สุดแห่งปี”

ฐานะทางการเงินตามงบการเงินเฉพาะของธนาคาร ณ วันที่ 31 ธันวาคม 2547
ธนาคารมียอดสินทรัพย์รวม 672,739 ล้านบาท มีส่วนของหนี้สินรวม 627,587 ล้านบาท
ส่วนของผู้ถือหุ้นจำนวน 45,151 ล้านบาท ยอดเงินให้สินเชื่อ (ไม่รวมดอกเบี้ยค้างรับ) จำนวน
516,185 ล้านบาท เพิ่มขึ้นจากสิ้นปี 2546 จำนวน 215,000 ล้านบาท คิดเป็นร้อยละ 71.4
และมียอดเงินฝากจำนวน 456,007 ล้านบาท เพิ่มขึ้นจากสิ้นปี 2546 จำนวน 133,768 ล้านบาท
คิดเป็นร้อยละ 41.5 อนึ่ง ยอดเงินให้สินเชื่อของธนาคาร
ที่เป็นเงินให้สินเชื่อด้อยคุณภาพตามประกาศธนาคารแห่งประเทศไทย เรื่อง
สินทรัพย์ที่ไม่มีราคาหรือเรียกคืนไม่ได้และสินทรัพย์ที่สงสัยว่าจะไม่มีราคาหรือเรียกคืนไม่ได้ของธนาคารพาณิชย์
มีจำนวน 61,697 ล้านบาท คิดเป็นร้อยละ 11.95 ของเงินให้สินเชื่อ
(ไม่รวมเงินให้สินเชื่อที่ให้แก่ธนาคารและตลาดเงิน)

สำหรับงบการเงินรวม ณ สิ้นปี 2547 ธนาคารมียอดสินทรัพย์รวม 670,132 ล้านบาท
มีส่วนของหนี้สินรวม 624,975 ล้านบาท และส่วนของผู้ถือหุ้นจำนวน 45,156 ล้านบาท
โดยธนาคารมียอดสินเชื่อจำนวน 514,374 ล้านบาท (ไม่รวมดอกเบี้ยค้างรับ) เพิ่มขึ้นจากสิ้นปี
2546 จำนวน 214,625 ล้านบาท คิดเป็นร้อยละ 71.6 และมียอดเงินฝากจำนวน 455,945
ล้านบาท เพิ่มขึ้นจาก สิ้นปี 2546 จำนวน 133,887 ล้านบาท คิดเป็นร้อยละ 41.6
และมียอดเงินให้สินเชื่อด้อยคุณภาพจำนวน 64,230 ล้านบาท คิดเป็นร้อยละ 12.5
ของเงินให้สินเชื่อ (ไม่รวมเงินให้สินเชี่อที่ให้แก่ธนาคารและตลาดเงิน)

ผลประกอบการของธนาคาร ตามงบการเงินเฉพาะของธนาคาร ณ 31 ธันวาคม 2547
ธนาคารมีผลประกอบการที่ดีขึ้นเมื่อเปรียบเทียบกับช่วงเดียวกันของปีก่อน
โดยธนาคารมีรายได้ดอกเบี้ยและเงินปันผลสุทธิจำนวน 10,761 ล้านบาท
เพิ่มขึ้นจากงวดเดียวกันของปีก่อน จำนวน 4,270 ล้านบาท คิดเป็นร้อยละ 65.8
และมีรายได้อื่นที่มิใช่ดอกเบี้ยจำนวน 4,429 ล้านบาท เพิ่มขึ้นจากงวดเดียวกันของปีก่อนจำนวน
1,026 ล้านบาท คิดเป็นร้อยละ 30.2 ซึ่งทำให้ผลการดำเนินงานในปี 2547
ของธนาคารมีกำไรจากการดำเนินงานจำนวน 6,418 ล้านบาท และมีกำไรสุทธิจำนวน 948
ล้านบาท
โดยธนาคารได้กันสำรองค่าเผื่อหนี้สงสัยจะสูญและขาดทุนจากการปรับโครงสร้างหนี้เพิ่มขึ้นจำนวน
5,420 ล้านบาท

สำหรับงบการเงินรวมของธนาคารในรอบระยะเวลาบัญชีสิ้นสุด 31 ธันวาคม 2547
ธนาคารมีรายได้ดอกเบี้ยและเงินปันผลสุทธิจำนวน 11,151 ล้านบาท
เพิ่มขึ้นจากงวดเดียวกันของปีก่อนจำนวน 3,733 ล้านบาท คิดเป็นร้อยละ 50.33
และมีรายได้ที่มิใช่ดอกเบี้ยจำนวน 4,576 ล้านบาท มีกำไรจากการดำเนินงาน 6,422 ล้านบาท
และมีกำไรสุทธิจำนวน 948 ล้านบาท